Twee glo doodgeskiet ná pa voor kinders vermoor word | Maroela Media
Twee glo doodgeskiet ná pa voor kinders vermoor word
Die toneel in KwaMashu waar twee verdagtes na bewering doodgeskiet is (1 Junie 2018). Foto: Twitter via @Abramjee
Polisiebeamptes is steeds op die toneel waar twee verdagtes, wat vermoedelik 'n motoris tydens 'n mislukte kaping doodgeskiet het, geskiet is.
Volgens inligting op sosiale media het 'n skietery vanoggend tussen KwaZulu-Natalse polisiebeamptes en verdagtes by die KwaMashu Hostel, noord van Durban, ontstaan. Daar word beweer dat twee verdagtes tydens die skietgeveg doodgeskiet is, terwyl 'n derde verdagte ontsnap het.
Kapt. Nqobile Gwala, woordvoerder van die polisie, kon nie onmiddellik hierdie inligting bevestig nie en het gesê polisiebeamptes is steeds op die toneel besig.
Daar word verneem dat die twee verdagtes wat glo doodgeskiet is, vermoedelik betrokke was by 'n mislukte kaping Donderdag in Avoca waartydens 'n man ten aanskoue van sy kinders doodgeskiet is.
Kelly Chetty, wat tydens 'n mislukte kaping doodgeskiet is, en sy vrou. Foto: Twitter via @Abramjee
Volgens Gwala het die man omstreeks 15:40 in sy motor langs die pad van Mhlanganeweg in Avoca gesit omdat hy groente wou koop. Vier gewapende rowers in 'n silwer Toyota Yaris het op die toneel stilgehou en hom oorrompel.
"Hulle het die sleutels van sy motor geëis, maar hy het geweier. Hulle het hom daarna in die bolyf geskiet. Hy is op die toneel deur paramedici dood verklaar," het Gwala gesê. Die boosdoeners het van die toneel gevlug sonder om die man se motor te kaap.
Volgens 'n verklaring deur Crisis Medical, wie se paramedici op die toneel was, was die man se dogter en seun saam met hom in die voertuig toe die voorval gebeur het. "Die kinders is nie tydens die beproewing beseer nie, maar is erg getraumatiseerd," lui die verklaring.
Yusuf Abramjee, 'n teenmisdaad-aktivis, het die oorledene as Kelly Chetty geïdentifiseer.
Gwala het 'n beroep op lede van die publiek gedoen om nie weerstand te bied wanneer hulle aangeval word of in 'n rusie met kapers betrokke te raak nie. Sake van moord en poging tot kaping word ondersoek.
Valke ondersoek 4 munisipaliteite in Wes-Kaap
Life Esidimeni: Slagoffers nog nie vergoed
Absoluut fantastiese werk deur die polisie. Maak voorbeelde van hulle!
Dit is altyd erg as iemand hulle lewe verloor maar dit het al begin voel of kriminele daarop staat maak dat niemand weerstand gan bied teen hulle nie.
Goeie werk SAPS! Sterkte aan die familie, my hart bloei vir jul.
Wat gaan onse regering doen aan die gemors waarin SA is?
Of gaan die kriminele belasting betaal in plek van vermoorde belastingbetalers? Afriforum bring dit asb onder hul aandag aangesien hul baie in rand en sent belangstel om siviele eise soos Life Esidemeni te betaal.
Nog 'n familie verwoes, nog getraumatiseerde kinders wat hierdie grusame dag nooit sal vergeet nie! So jammer vir hulle! En so lyk dit dag in en dag uit in SA.
JANEE die polisie se raad is MOENIE TERUGVEG NIe .. laat die skelms jou huis jou kar jou besittings, jou vrou jou kinders alles vat en gaan verniel . MOENIE teenstand bied nie .. dankie vir die inligting dit is WAARDEVOL.